Batho ba le bantsi ba tsaya gore ba na le tshwanelo ya go itlhophela tiro e ba tla e dirang le gore tshwetso eo ga e ame batho ba bangwe. Mme gone, akanya ka se se diragaletseng rakgwebo mongwe wa kwa torotswaneng nngwe kwa Amerika Borwa. O ne a itsege ka go betšha le go tagwa. Le fa go ntse jalo, ka ntlha ya go ithuta Baebele le Basupi ba ga Jehofa, o ne a simolola go dirisa se a neng a se ithuta mme a fetola tsela e a tshelang ka yone. (2 Bak. 7:1) Fa a ne a bontsha gore a ka rata go rera phatlalatsa le phuthego, ka botlhale mogolwane mongwe o ne a mo kgothaletsa go akanya ka mofuta wa tiro e a neng a e dira ya boitshediso. E ne e setse e le lobakanyana monna yono e le morekisi yo mogolo mo motseng yo o neng a rekisa seedi sengwe se se nang le tagi se se dirilweng ka lotlhaka. Seedi seno se ka dirisediwa dilo di le dintsi mme mo kgaolong eo, gantsi batho ba se tlhakanya le dinotsididi ba bo ba nwela fela gore ba tagwe.